مدن لال ڈھینگرا

مدن لال ڈھینگرا ، پیدائش: 18 ستمبر، 1883ء - وفات: 17 اگست، 1909ء) ہندوستان کے مشہور انقلابی تھے۔ انہوں نے برطانیہ میں آزادی ہند کی انقلابی سرگرمیوں میں فعال کردار ادا کیا۔ انہوں نے برطانیہ میں حصولِ تعلیم کے دوران یکم جولائی 1909ء کو امپیریل انسٹی ٹیوٹ لندن کے ایک اجتماع میں ہندوستان میں تعینات سابق برطانوی فوجی افسر اور برطانوی سیکریٹری آف اسٹیٹ کے سیاسی اے ڈی سی کرنل ولیم کرزن وائلی کو قتل کیا تھا جس کی بنا پر انہیں پھانسی کی سزا دی گئی۔

حالات زندگی 
مدن لال ڈھینگرا 1893ء کو امرتسر، صوبہ پنجاب (برطانوی ہند) میں پیدا ہوئے۔ 1900ء تک ایم بی انٹرمیڈیٹ کالج امرتسر سے تعلیم حاصل کی، بعد زاں گورنمنٹ کالج لاہور سے مزید تعلیم حاصل کی۔ یہاں سیاسی تحریکات مثلاً ہول رول اور سودیشی تحریک سے متاثر ہوئے۔ گورنمنٹ کالج سے فارغ التحصیل ہونے کے بعد مزید تعلیم کے لیے 1906ء میں انگلستان چلے گئے اور یونیورسٹی کالج لندن میں مکینیکل انجینئری کے شعبے میں داخلہ لیا۔ تعلیم کے اخراجات کی ادائیگی کا ذمہ ان کے بڑے بھائی نے لیا۔ ہائیگیٹ، لندن میں شیام جی کرشنا ورما کے قائم کردہ انڈیا ہاؤس سے وابستہ ہو گئے ۔ یہاں ان کی ملاقات شیام جی کرشنا ورما، ونایک دامودر ساورکر، لالہ ہردیال سمیت دیگر مشہور ہندوستانی انقلابیوں سے ہوئی اور وہ ان کے وطن پرستانہ جذبات سے بہت متاثر ہوئے اور ہندوستان کی آزادی کے لیے انقلابی سرگرمیوں میں فعال کردار ادا کیا۔ لندن ہی میں انہوں نے آتشیں سلحہ کے استعمال کی باقاعدہ تربیت حاصل کی۔ یکم جولائی 1909ء کی رات کو امپیریل انسٹی ٹیوٹ لندن میں جاری ایک اجتماع میں ہندوستان کے سابق برطانوی فوجی افسر اور برطانوی سیکریٹری آف اسٹیٹ کے سیاسی اے ڈی سی کرنل ولیم کرزن وائلی کو ریوالور کے ذریعہ گولیاں مار کر قتل کر دیا۔ بعد ازاں واردات کے بعد ڈھینگرا نے خودکشی کی ناکام کوشش کی۔ انہیں گرفتار کر کے قتل کا مقدمہ چلایا گیا اور سزائے موت دی گئی۔ 17 اگست 1909ء کو پینٹویلی جیل لندن میں پھانسی کی تختے پر شہید ہو گئے۔

مزید دیکھیے 
 انڈیا ہاؤس
 شیام جی کرشنا ورما
 ونایک دامودر ساورکر

حوالہ جات 

1883ء کی پیدائشیں
1909ء کی وفیات
آزادی ہند کی انقلابی تحریک
بھارتی انقلابی
برطانوی ہند سے سزائے موت بذریعہ پھانسی پانے والے
بھارتی قاتل قرار شخصیات
یونیورسٹی کالج لندن کے فضلا
بھارتی جنہیں بیرون ملک پھانسی دی گئی
سزائے موت یافتہ بھارتی شخصیات
مملکت متحدہ سے سزائے موت بذریعہ پھانسی پانے والے